Sportsforeningen Grei

Sportsforeningen Grei, forkortes SF Grei eller bare Grei, (stiftet 1. april 1919 som A.S.K., etter forbokstavene i de lokale områdene Ammerudskogen, Apalløkka, Sandås og Kalbakken) er en norsk idrettsforening fra Bydel Grorud i Groruddalen i Oslo. Grei har tradisjoner som et fleridrettslag, men organiserer siden 2007 innebandy, fotball og en mindre gruppe turn.

Greis herrelag i fotball har pendlet mellom 3. divisjon, 4. divisjon, men spiller per 2023 i 4. divisjon. Kvinnefotballen ble i 2006 skilt ut i samarbeidsklubben Linderud-Grei Toppfotball (LGT), fra 2013 Grei Kvinner Elite, før det fra 2023 ble en del av Sportsforeningen Grei. Kvinnelaget spiller per 2023 i 1. divisjon.

For innebandy gikk laget Målløs inn i Grei i 2010, og seniorlagene spilte en periode under navnet Grei/Målløs, men gikk senere tilbake til å bare hete Grei. Kvinnelaget spiller per sesongen 2022/2023 i eliteserien, der de ble norgemestre både i sesongen 2021/2022 og sesongen 2022/2023. Herrelaget spiller per 2022/2023 i 2. divisjon.

Hjemmearenaen for fotball er Greibanen som ligger øverst på Rødtvet ved Lillomarka, og klubbhuset ligger i tilknytning til banen. Det er kunstgress på banen, og ca. 230 sitteplasser på tribunen. Sommeren 2020 startet klubben byggingen av en fotballhall på grusbanen ved siden av Greibanen. Greihallen er Oslos tredje fotballhall, etter Valhall og Manglerudhallen, og den eneste fotballhallen som er eid av et idrettslag. Spilleflaten er på 60x40 meter, og hallen er først og fremst rettet mot barn og ungdom. Apalløkka idrettshall ligger like ved Greibanen og er SF Greis hjemmearena for innebandy.

Tabellen

Historie 
Klubben ble stiftet i 1919 av arbeidere i steinbruddet ved Apalløkka, som A.S.K.. 15. juni 1920 kom navneskiftet til Sportsforeningen Grei, etter ekstraordinær generalforsamling. Klubben ble opprettet som en konkurrent til Grorud IL, som ble stiftet i 1918. Klubbens hjemmearena for fotball ble hugget ut av et nedlagt steinbrudd.  kubikkmeter steinmasse ble fjernet.

Klubben var tilsluttet Landsforbundet, men da medlemmene bestod hovedsakelig av arbeiderer gikk klubben i 1930 over til Arbeidernes Idrettsforbund. Klubbens norgesmester i sykkel, Ragnvald Martinsen, forlot da klubben til fordel for Oslo sportsforening. Skihopp var populært i området, men interessen forsvant i etterkrigsårene, og hoppbakken ved Alnsjøen forfalt og er borte.

Klubben satte først opp interne pokaler for ski og terrengløp. Den første idretten som hadde representanter i offisielle konkurranser var sykling. Fra 1931 ble klubben også åpner for kvinner, med egne turn og håndballgrupper.

Grei hadde tidligere også grupper innen håndball, orientering, skiidrett, sykling og bordtennis. Håndballen i området er nå lagt til Ammerud Håndball, mens skiidrett et organisert i Lillomarka Skiklubb. Sykkelsport er i senere tid organisert i Stovnerkameratene Sykkel og Hasle-Løren IL Sykkel som de nærmeste tilbudene i området.

Kjente utøvere 
 Dagfinn Enerly, fotball
 Bjørnar Holmvik, fotball
 Carsten Johansen, fotball
 Roger Vaaler, fotball
 Flamur Kastrati, fotball
 Rocky Lekaj, fotball
 Ragnvald Martinsen, syklist
 Berit Ommedal, bordtennis
 Bente Larsen, bordtennis

Grei Cup 
Myggavdelingen i Grei står som arrangør av Grei Cup, en fotballturnering for barn i alderen 7–12 år. Den har blitt avholdt årlig siden 1991, som regel i juni, og er en av de største fotballturneringene hvor barn fra Oslo og omegn deltar. Kampene spilles på Greibanen, på Rødtvet i Oslo. Totalt spilles det ca. 300 kamper i løpet av turneringen, de fleste på kunstgress.

Referanser

Eksterne lenker 
 
 Grei Cup

Idrettslag i Oslo
Idrettslag etablert i 1919
Fotballag i Oslo
Fotballag etablert i 1919
1919 i Norge
Innebandyklubber i Norge
Sport i bydel Grorud
Ammerud
Rødtvet